**Priateľské listy do Bieleho domu z roku 2002,**

**alebo „Politika je studenšia ako smrť“**

**Peter Kasalovský**

Dámy a páni !

Od 24. mája do 17. júna 2002 bolo napísaných sedemnásť priateľských listov do Bieleho domu a jeho vtedajšiemu pánovi G. B. Bushovi pod patronátom nášho združenia. Na jeho 5. valnom zhromaždení vyvstal taký podnet, ktorý sa začal napĺňať na stý deň od jeho konania. Tento list napísali osobnosti tých čias, z ktorých sú niektorí aj dnes prítomní v živote slovenskej spoločnosti. Boli páni Kassay, Zrnovský, Devínsky, Murgaš, Veteška, Galovič, Badžgoň, Štefanec, Bartolomei, Hatina, Hirner, Medveď, Karlín, Šimko, Valach a Stahl. Autorom piateho listu bol predseda Strany SMER Robert Fico, ktorý je vskutku stálicou na myslenom politickom nebi, alebo, v politickom pekle, dvojnásobný premiér a predseda politickej strany, ktorej volebný výsledok a jej preferencie deklasujú zvyšok politickej scény. I keď v spomínanom 2002. roku sa v parlamentných voľbách  medializované výsledky prieskumov scvrkli z tridsať až 34 percent na niečo vyše 13 percent. Odvtedy však Strana SMER SD volebne vyrástla do parlamentnej väčšiny a v najbližších voľbách sa bude usilovať o reprízu, aby sa vyhla „osudu“ niektorých minuvších sa víťazov parlamentných volieb. Za vznik tejto strany získal aj Zlatý biatec, ale, komunikácia s ním, predovšetkým v aktuálnom volebnom období, je dosť prinajmenej problematická.

Dalo by sa povedať, že Robert Fico je slovenská diagnóza, a  je ťažko pochopiť, že sa neodhodlal k zmene volebných zákonov na väčšinovom princípe. Aký bol Robert Fico v 2002. roku z hľadiska dnešnej témy ? Spytoval som sa ho vtedy, „ako vnímate pozíciu Spojených štátov vo svetovej politike?“. Tu je jeho odpoveď : „Spojené štáty sú dnes prirodzeným svetovým lídrom v mnohých oblastiach svetovej politiky a ekonomiky. To ešte vôbec neznamená, že svet má jeden štát na svojom čele a ostatné sú zoradené v zástupe za ním. Faktom však je, že USA sú vedúcou krajinou dnes jedinej a efektívnej bezpečnostno-politickej štruktúry - Severoatlantickej aliancie. Patria medzi tri hlavné ekonomické centrá sveta, ktorými sú USA, EÚ a Japonsko, kde sa vo vzájomných vzťahoch presadzuje ekonomická súťaž a konkurencia v rámci mechanizmov slobodného trhu. Sú jednou z dvoch hlavných vojenských veľmocí na svete (USA a RF). Spojené štáty sú vedúcim štátom pri formovaní globálnej koalície v boji proti medzinárodnému terorizmu, patria medzi najdynamickejšie štáty sveta, pokiaľ ide o výskum, vývoj a uvádzanie nových technológií do života. Uznávajúc toto prvenstvo USA zároveň vnímam potrebu a dôležitosť osvedčených medzinárodných štruktúr, akými sú: OSN, jej Bezpečnostná rada a celá sieť dôležitých medzinárodných organizácií. Vo svetovej politike, tak ako všade inde vo svete, je dôležitá rovnováha. Preto som zástancom toho, aby sa prirodzené prvenstvo USA realizovalo vo svetovej politike v úzkej súčinnosti s ostatnými štátmi sveta, rešpektujúc dohodnuté pravidlá a princípy medzinárodných vzťahov a medzinárodného práva.“

Mení sa síce rozloženie svetových ekonomických centier, no i pozície štátov ako ČĽR, Nemecko a India, ale daný názor je priam výstavný.

Na vtedajšiu zahraničnú politiku reagoval takto : „Je to rozhodný a nezmieriteľný boj proti svetovému terorizmu, ktorý - a to si zatiaľ ešte dosť dobre neuvedomujeme - zasiahne náš relatívne pokojný život aj na Slovensku, ak sa mu nepostavíme včas a premyslene na odpor. Je to strategické partnerstvo s Ruskou federáciou tak dvojstranne v rámci americko-ruských vzťahov, ako aj v rámci NATO. Je to významná najnovšia dohoda o znížení arzenálu jadrových zbraní práve podpísaná medzi prezidentom Bushom a prezidentom Putinom. A v neposlednej rade je to podpora prezidenta Busha „robustnému“ rozšíreniu NATO vrátane podpory pozvaniu Slovenska na vstup do tejto unikátnej a nezastupiteľnej euroatlantickej bezpečnostnej štruktúry. Osobne si veľmi cením tieto zahraničné kroky prezidenta Busha.“

Čo je najdôležitejšie, resp. najzaujímavejšie v slovensko-amerických reláciách dnes a v budúcnosti? Citujem : „Dnes si cením najmä seriózny partnerský prístup Spojených štátov, ktoré sú vždy ochotné konzultovať a pomôcť Slovensku pri tvorbe a rozvoji demokracie. V budúcnosti očakávam, že i Slovensko bude môcť ako priateľ prejaviť svoju podporu Spojeným štátom v rozhodujúcich chvíľach a potvrdiť tak dôveryhodnosť a spoľahlivosť svojho partnerstva. Navyše si vážim z dnešného a aj z budúceho hľadiska to, že svetová veľmoc číslo jeden je pripravená rozvíjať rovnocenný dialóg aj s malým štátom v srdci Európy, ktorým je Slovensko.“

Spravidla vzťahy medzi konkrétnymi osobami sú najdôležitejšie pre vzájomné pochopenie sa ich domovských štátov. Máte taký príklad zo svojho života? „Verím v silu priateľstva. Mám osobnú skúsenosť, ktorá potvrdzuje, že priateľské puto nepozná bariéry jazykové, teritoriálne, historické či politické. Mám preto úctu k úprimnému ľudskému priateľstvu, ktoré otvára dvere k pochopeniu života a kultúry obyvateľov iných štátov. Moja osobná skúsenosť pravdepodobne významne prispela aj k tomu, že dnes mám živé kontakty v zahraničí a naša strana Smer je v zahraničí prijímaná na mimoriadne vysokých úrovniach vrátane tých najvyšších. Som jednoznačne presvedčený, že dobré, životaschopné a stabilné medzinárodné vzťahy je potrebné založiť na priateľstve, ktoré je pravým opakom nepriateľstva, xenofóbie, izolácie a nedôvery.“

Dámy a páni,

ak si stojí premiér za týmito myšlienkami zo svojej politickej mladosti, tak sa bude musieť priam prebudiť a riešiť prichádzajúce problémy skôr ako v tomto roku v súvislosti s absurdnou migračnou vlnou – cunami. Vyhlásil solidaritu s ľuďmi, ktorí utiekli z domovskej krajiny pred vojnou, a odmietol na základe zdravého rozumu kvóty. Avšak neobrátil sa zjari ani doteraz na nášho najväčšieho spojenca – priateľa, ktorým sú nesporne Spojené štáty, s požiadavkou o podporu svojich názorov a návrhov riešení, ani s požiadavkou nemenej významnou, ktorej podstata mala byť v odmietnutí „mocenského správania sa“ nemeckej kancelárky Merkelovej a nemeckého vicekancelára Gabriela, a, povedzme, nimi vyvolaného nechceného ohrozenia bezpečnosti EÚ a shengenského priestoru, v ktorom sú aj viaceré členské štáty NATO. Nepožiadal slovenský parlament, v ktorom má väčšinu, aby sa správal podľa jeho presvedčenia a politickej vôle. Prirodzene, že za jeho spomalenosťou, ktorá však v rámci EÚ je skôr pravidlom ako výnimkou. – prvou sa stal maďarský premiér Viktor Orbán. Neprekvapivá je aj „ chrobákovská mŕtvolnosť“ nášho rezortu zahraničných vecí.

V máji sme dali podnet predsedovi vlády SR Robertovi Ficovi a na vedomie bol poslaný pánovi Miroslavovi Lajčákovi, aby požiadal pápeža Františka o zvolanie mierovej konferencie. Vychádzali sme nielen z názorov členstva, no i z možnosti vývoja migračnej vlny, vojnových ohnísk v Európe a v Afrike. Vyslúžili sme si mlčanie, a pritom, taký mini štát mohol byť iniciátorom takejto konferencie, ktorá nemôže nebyť.

Z médií znejú aj také názory, že sme sa o členstvo v EÚ nezaslúžili, ale dostali sme ho daru. Kto a vôbec prečo rozširuje takéto názory ? Nemecká kancelárka Angela Merkel vraj nerozumie správaniu sa našej vlády a vôbec vlád V4. Bude to preto, že hlasy o potrebe zbližovania sa národov a ich štátov v súvislosti s vývojom sveta a teda aj s celoeurópskou integráciou sú takmer tabuizované. Pritom sú životne dôležité, pokiaľ si želáme mierový vývoj a celkové zlepšovanie životných podmienok.

Základné princípy vzťahov z éry KEBSu sú po väčšinou neželaným šumom a navrch má „sila“.

Aká je komunikácia so svetom, s jadrovými veľmocami a mocnosťami, ktoré sa samé považujú za extratriedu, medzi jednotlivými štátmi a čo o nej vieľud pospolitý ? Vie sa to, čo si želajú vlastníci médií a de facto aj donori vládnucich elít. Kabinetné správanie je hlavnou metódou vo vzťahoch k vlastným občanom a vôbec v medzinárodných vzťahoch. Pri vstupe do 21. storočia sme po takejto zmene netúžili.

Ak sme teda zvolili dnešnú tému, tak preto, aby sme väčšmi vnímali, ako je to s našimi skúsenosťami so Spojenými štátmi a na ich pozadí bubnovali na poplach, aby sa politika „humanizovala“. Je studenšia ako smrť a na miesto činu, teda do problémových vzťahoch prichádza spravidla neskoro, alebo päť minút pred dvanástou.

Dnes sme si vypočuli pána Mosného. So všetkým síce nemusíme súhlasiť, a o tom to je. Rozmýšľajme (!) a od našich politikov vyžadujme odpovede. Ak si naši politici takpovediac obtierajú jazyk trebárs o Spojené štáty, tak by sme sa mali dozvedieť, o čom sú a či požiadali o vysvetlenie konkrétnych aktivít nášho najväčšieho priateľa a spojenca, pokiaľ dávajú najavo svoje znepokojenie. Alebo bez akejkoľvek opory vo faktoch natierajú politiku naružovo. Platí to však aj o druhej strane. Ak sa tak aj deje, tak informovanosť obyvateľstva je až desivo minimálna.

Dámy a páni !

Nie som optimista, a musím povedať, že ľudia z politiky sa stávajú obeťami novodobej nemoci, ktorou je samoľúbosť a ich zmysly strácajú funkčnosť. Žijeme v čase, keď sa vskutku nemusíme obávať globálneho otepľovania, lebo ho schladí práve studenosť až mrazivosť politických elít.